A Bizottság 2305/98/EK rendelete
(1998. október 26.)
a burgonyatermelőknek kifizetett minimálárak és kompenzációs kifizetések tekintetében az 1766/92/EGK tanácsi rendelet alkalmazása részletes szabályainak megállapításáról szóló, 1995. január 17-i 97/95/EK bizottsági rendelet, valamint a burgonyakeményítő-gyártási kvótarendszer létrehozásáról szóló 1868/94/EK tanácsi rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1284/98/EK rendelettel [1] módosított, a burgonyakeményítő-gyártási kvótarendszer létrehozásáról szóló, 1994. július 27-i 1868/94/EK tanácsi rendeletre [2] és különösen annak 8. cikkére,
mivel az 1868/94/EK rendelet olyan kvótarendszert hoz létre a burgonyakeményítő gyártására, amely alapján közösségi támogatás fizethető; mivel az említett rendelet 2. cikke hároméves időszakra állapítja meg a burgonyakeményítő kvótákat a gyártó tagállamok számára és meghatározza az alkontingensek szétosztásának módszerét;
mivel a legutóbb az 1125/96/EK rendelettel [3] módosított, 97/95/EK bizottsági rendelet [4] egyes, az alkalmazás részletes szabályait megállapító részei semmissé váltak; mivel ezeket az áttekinthetőség érdekében törölni kell;
mivel a piac fejlődésének alaposabb figyelemmel kísérése érdekében a tagállamoknak értesíteniük kell a Bizottságot minden gazdasági évben június 30-a előtt a rendelkezésre álló kvótákról és a visszatérítés nélkül exportálandó mennyiségekről;
mivel az e rendeletben foglalt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 97/95/EK rendelet szövege a következőképpen módosul:
1. A 2. cikk helyébe a következő rendelkezés lép:
"2. cikk
Ahol az 1868/94/EK rendelet 6. cikk (2) bekezdése alkalmazandó, a kiosztott alkontingenseket megfelelőképpen ki kell igazítani a kontingens túllépésének gazdasági évét követő gazdasági év elején."
2. A 3. cikket el kell hagyni.
3. A 19. cikk helyébe a következő rendelkezés lép:
"19. cikk
(1) Minden gazdasági évben legkésőbb április 30-ig a keményítőgyártó vállalkozások értesítik az illetékes hatóságokat:
- a keményítőburgonya azon mennyiségéről, amelyre az 1766/92/EGK rendelet 8. cikk (1) és (2) bekezdése alapján jogosultak,
- a burgonyakeményítő azon mennyiségéről, amelyre az 1868/94/EK rendelet 5. cikkében előírt támogatás kifizetésre került.
(2) A 17. cikk alkalmazása esetén legkésőbb minden gazdasági év június 30-áig a tagállamok a Bizottság rendelkezésére bocsátanak minden vonatkozó részletes adatot, valamint az előírt feltételeknek való megfelelést bizonyító alátámasztó iratokat."
4. A 20. cikk helyébe a következő rendelkezés lép:
"20. cikk
A tagállamok legkésőbb minden gazdasági év június 30-áig értesítik a Bizottságot:
a) a keményítőburgonya azon mennyiségéről, amelyre az 1766/92/EGK rendelet 8. cikk (1) és (2) bekezdése alapján jogosultak;
b) a keményítő azon mennyiségéről, amelyre az 1868/94/EK rendelet 5. cikkében foglalt támogatást kifizették;
c) az 1868/94/EK rendelet 6. cikk (2) bekezdése által érintett keményítőgyártó vállalkozásokra a gazdasági év során vonatkozó mennyiségekről és alkontingensekről, valamint a következő gazdasági évre rendelkezésre álló alkontingensekről;
d) az 1868/94/EK rendelet 6. cikkével összhangban visszatérítés nélkül exportálandó mennyiségekről;
e) a rendelet 13. cikk (3) és (4) bekezdésében említett mennyiségekről;
f) a rendelet 16. cikkében említett mennyiségekről."
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. október 26-án.